Koordinat: 2°54′22″N 102°24′13″E﻿ / ﻿2.90602°N 102.40358°E﻿ / 2.90602; 102.40358

**Maktab Rendah Sains MARA Serting** (singkatan: **MRSM Serting**) terletak di Bandar Seri Jempol, Negeri Sembilan. Ia telah ditubuhkan di bawah Akta Majlis Amanah Rakyat Bil. 20 Tahun 1966 sebagai satu usaha untuk mencapai matlamat MARA dalam bidang latihan dan pendidikan. Nama MRSM Serting diberi sempena nama tempat di situ yang dikenali sebagai Serting yang kemudiannya bertukar nama kepada Bandar Seri Jempol. Kedudukannya yang berada di dalam perkampungan FELDA menjadikan suasana pembelajaran lebih aman dan tenang. Pada tahun 2013, MRSM Serting telah diberi pengiktirafan sebagai antara salah satu MRSM untuk menjalankan program IGCSE. Kini, MRSM Serting menawarkan program Premier yang melibatkan pelajar dari tingkatan 1 hingga 5.

Sejarah
-------

### Penubuhan maktab

Ia dibuka pada 1 Disember 1993. Tarikh Pecah Tanahnya pada 1985. Menteri yang terlibat dalam Perasmian Pecah Tanah itu adalah Timbalan Perdana Menteri Tun Ghafar Baba. Keluasan maktab ini adalah 22 hektar.

Pada mulanya MRSM Serting hanya mempunyai guru seramai 35 orang dan bilangan kakitangannya seramai 21 orang sahaja. Bangunan asrama terbahagi kepada Asrama Putera dan Puteri. Asrama Putera terdiri daripada 2 blok iaitu At-Tarmizi dan Al-Ghazali manakala Asrama Puteri terdiri daripada Blok Rabiatul Adawiyah dan Blok Fatimah Az-Zahrah. Setiap bangunan asrama mengandungi 60 bilik.

Antara kemudahan-kemudahan yang terdapat di maktab ini ialah Surau Al-Huda, Dewan Sri Masyitah (Dewan Selera), Kafeteria, Pusat Sumber Pembelajaran (PSP), Studio Seni Reka, Makmal-makmal Sains, Bilik Sakit dan Pondok Istirehat (Pondok Suluh Budiman).

Seterusnya keistimewaan utama maktab ini adalah terletak dalam suasana persekitaran yang menghijau. Suasana ini adalah ilham daripada Pengetua MRSM Serting yang pertama iaitu Tuan Hj. Mohamed Idhan Bin Mamat. Suasana keceriaan yang menarik ini telah memberi kesedaran dan ilham yang terbaik kepada para pelajar maktab dalam mentelaah pelajaran.

Namun, kedudukan maktab ini yang strategik dan jauh dari kesibukan kota menjadikan maktab ini amat sesuai untuk warga pelajar belajar disini. Kawasan Felda yang senyap dan sunyi menambahkan lagi keselesaan persekitaraan maktab ini. Pada masa itu motto maktab ialah "Merintis Kecemerlangan".

Pada era Dr. Fatanah Bt. Mohamed, Pengetua Ke-2 MRSM Serting (Disember 1997 - 2000) motto telah ditukar sebagai "Juara Gemilang" secara tidak langsung motto tersebut telah menaikkan semangat pelajar di MRSM Serting.

### Senarai Pengetua

| Nama | Mula berkhidmat | Tamat berkhidmat |
| --- | --- | --- |
| Tuan Hj. Mohamed Idhan Bin Mamat | Disember 1993 | Disember 1997 |
| Dr. Fatanah Binti Mohamed | Disember 1997 | Disember 2001 |
| Tuan Hj. Bahari Bin Ab Wahab | Disember 2001 | 15 Julai 2008 |
| Tuan Hj. Mohd Ghazi b. Samsudin | 15 Julai 2008 | 17 Disember 2010 |
| En. Suhaimin Bin Omar | 17 Disember 2010 | 31 Oktober 2012 |
| Tuan Hj. Noor Hassan Bin Hj Hussain | 1 November 2012 |  |
| Tuan Hj. Ab Bakar Bin Ab Wahab | 3 Julai 2018 | 30 Julai 2021 |
| Tuan Hj. Mohamad Hanif bin Hamali |  |  |

Kemudahan
---------

### Akademik dan pentadbiran

Blok Rahman MRSM Serting
MRSM Serting mempunyai tiga buah blok akademik:

* Blok Razak
* Blok Rahman
* Blok Hussin

Blok Razak mempunyai 13 kelas. 6 kelas ialah kelas tingkatan 3 manakala 7 kelas ialah kelas tingkatan 5. Blok Rahman mempunyai 7 buah kelas untuk tingkatan 4. Blok Hussin pula mempunyai 12 buah kelas untuk tingkatan 1 dan 2. Blok Rahman menempatkan pejabat Maktab, Pusat Sumber Pembelajaran, Bilik Bahasa, Bilik Kaunseling, Makmal Komputer, Jempol Room dan bilik kuliah. Blok Razak menempatkan pelbagai jabatan akademik seperti Jabatan Bahasa, Jabatan Sains Sosial, Jabatan Matematik dan Jabatan Sains, Bilik UPPM serta Serting Room. Blok Hussin pula menempatkan Bilik Kesenian dan Bilik SPBT. Dewan Gemilang terletak berdekatan dengan Blok Razak digunakan untuk menjalankan sebarang peperiksaan, perhimpunan rasmi serta aktiviti-aktiviti maktab.

### Penginapan pelajar

Bagi menampung penginapan pelajar sepanjang sesi persekolahan, terdapat beberapa kemudahan yang berkaitan. Asrama bagi pelajar lelaki terdiri daripada dua blok:

* Blok At-Tarmizi (AT)
* Blok Al-Ghazali (AG)

Dahulunya terdapat 3 asrama lelaki,At-Tarmizi, Al-Khawarizmi dan Al-Ghazali namun At-Tarmizi dan Al-Khawarizmi telah digabung untuk menjadi sebuah asrama iaitu At-Tarmizi.

Asrama bagi pelajar perempuan pula terdiri daripada dua blok:

* Blok Rabiatul Adawiyah (RAA)
* Blok Asma` Abu Bakar (AAB)

Setiap blok mempunyai beberapa buah bilik. Dalam satu bilik, ianya dilengkapi dengan empat buah katil, empat buah almari serta meja belajar. Setiap bilik juga dilengkapi dengan almari rak kasut. Rumah warden pula disediakan berdekatan dengan blok Al-Ghazali dan At-Tarmizi bagi warden lelaki dan berdekatan dengan blok Asma` Abu Bakar dan Rabiatul Adawiyah bagi warden perempuan.

Antara kemudahan lain yang disediakan di setiap blok asrama ialah bilik utiliti iaitu bilik yang digunakan untuk belajar, bilik menggosok baju serta anjung. Ampaian disediakan bagi mereka yang ingin menjemur baju dan tidak menggunakan khidmat dobi.

Terdapat dua buah dewan selera yang menyediakan makanan bagi para pelajar setiap hari.

### Sukan dan rekreasi

MRSM Serting mempunyai sebuah padang yang luas yang boleh digunakan untuk bermain bola sepak, ragbi, bola keranjang, bola tampar, bola jaring, sepak takraw serta bola baling. Padang ini terletak di belakang Pusat Sumber Pembelajaran. Padang ini juga digunakan untuk acara sukan tahunan maktab. Terdapat dua gelanggang bola keranjang dan tiga gelanggang bola tampar. Antara fasiliti sukan yang lain ialah tiga buah gelanggang tenis, sebuah padang untuk bermain bowling padang, Dewan Gemilang yang menempatkan tiga buah gelanggang badminton.

Aktiviti
--------

### Dalam institusi

#### Homeroom

Sesi Homeroom sedang dijalankan
Homeroom ialah program di mana sekumpulan pelajar dibimbing oleh seorang guru akademik yang bertindak sebagai ibu atau bapa angkat kepada pelajar tersebut. Sebuah homeroom biasanya mempunyai tidak lebih daripada 13 orang pelajar. Antara tujuan pelaksanaan homeroom adalah:

* Mengesan dan menolong pelajar yang menghadapi masalah emosi.
* Menggalakan pelajar merancang dan melaksanakan sendiri aktiviti mereka.
* Memupuk persefahaman dan perpaduan dikalangan pelajar.
* Menanam perasaan bertanggungjawab dan kasih kepada MRSM.
* Mewujudkan hubungan mesra antara guru dan pelajar.
* Mempelajari dan memahami nilai-nilai masyarakat.
* Meninggikan kesedaran sivik dan perasaan kewarganegaraan Malaysia.

### Luar institusi

Para pelajar di MRSM Serting banyak didedahkan kepada aktiviti-aktiviti yang boleh meningkatkan keupayaan mereka dalam bidang sains dan teknologi. Pada tahun 2013, lima orang pelajar tingkatan empat menyertai Ekspo Sains Antarabangsa bertempat di Abu Dhabi, Emiriah Arab Bersatu. Mereka membentangkan kajian mengenai biodiesel dan teknologi hijau yang berpotensi meningkatkan kesuburan tanah. Kajian dilakukan hasil kerjasama penyelidik dari Universiti Putra Malaysia. Selain itu, pada tahun 2022, Jabatan Alam Sekitar mengadakan pameran alam sekitar bersempena dengan Program Sambutan Hari Bumi.

Kejayaan
--------

### Bukan akademik

Pada tahun 2015, MRSM Serting melakar sejarah apabila disenaraikan dalam *Malaysia Book of Records* menerusi penganjuran program bacaan Surah Yasin selama 58 jam tanpa henti. Program ini dianjurkan bersempena dengan kemerdekaan Malaysia yang ke-58 tahun.

Lagu Maktab
-----------

*Wahai putera puteri bangsaku 
  

Ayuh segera menuju
  

Mengikut gerak langkah maju
  

Bersatu mencari ilmu*

Di zaman sains dan teknologi
  

Negara perlukan jasamu
  

Janganlah rasa malas lagi
  

Bersama memegang teraju

Di Maktab Rendah Sains MARA
  

Tuntut ilmu jangan jemu
  

Ikrar taat setia pada guru
  

Berdisiplin selalu

*Hari ini hari mulanya
  

Hari esok berjaya
  

Lengkapkan segala yang ada
  

Ke kuliah kita segera*

Rujukan
-------

1. ↑  "IBUBAPA PUJI SISTEM HOMEROOM MRSM". eWarta MARA. Dicapai pada 13 November 2022.
2. ↑  "MARA bantu pelajar MRSM ke menara gading". *Sinar Harian*. 14 Februari 2021. Dicapai pada 13 November 2022.
3. 1 2  "Pelajar MRSM Serting sertai ekspo sains di Abu Dhabi". Berita Harian. Dicapai pada 13 November 2022.
4. ↑  "PAMERAN SEMPENA SAMBUTAN HARI BUMI DI MRSM SERTING". Enviro. Dicapai pada 13 November 2022.
5. ↑  Aswad Shuaib, Iwan Shu (20 Ogos 2015). "MRSM Bakal Lakar Sejarah Baca Yasin 58 Jam Tanpa Henti". *MStar*. Dicapai pada 13 November 2022.

Lihat juga
----------

* Maktab Rendah Sains MARA
* Majlis Amanah Rakyat

  


| * l
* b
* s
 Maktab Rendah Sains MARA |
| --- |
| Program Premier | 

|  |  |
| --- | --- |
| Zon utara | 
* MRSM Arau
* MRSM Baling
* MRSM Beseri
* MRSM Merbok
* MRSM PDRM Kulim
* MRSM Pendang
* MRSM Pengkalan Hulu
* MRSM Transkrian

 |
| Zon timur | 
* MRSM Besut (YT Besut)
* MRSM Pasir Tumboh
* MRSM Kuala Krai
* MRSM Jeli
* MRSM Kuala Terengganu
* MRSM Kuala Berang
* MRSM Muadzam Shah
* MRSM Tun Ghazali Shafie (Kuala Lipis)

 |
| Zon barat | 
* MRSM Gerik
* MRSM Lenggong
* MRSM Pasir Salak
* MRSM Serting
* MRSM Sultan Azlan Shah (Kuala Kangsar)

 |
| Zon selatan | 
* MRSM Batu Pahat
* MRSM Muar
* MRSM Mersing
* MRSM Terendak

 |
| Zon Sabah dan Sarawak | 
* MRSM Betong
* MRSM Kota Kinabalu
* MRSM Mukah

 |

 |
| Program IGCSE | 
* MRSM Alor Gajah
* MRSM Johor Bahru
* MRSM Kuala Klawang
* MRSM Kuala Kubu Bharu
* MRSM Kuantan
* MRSM Kubang Pasu
* MRSM Kuching
* MRSM Langkawi
* MRSM Parit
* MRSM Tumpat
* MRSM Tun Mustapha (Tawau)
* MRSM Tun Abdul Razak

 |
| Program IB MYP | 
* MRSM Balik Pulau
* MRSM Tun Dr Ismail (Pontian)
* MRSM Tun Mohammad Fuad Stephens

 |
| Program Ulul Albab | 
* MRSM ATM Bera
* MRSM Bagan Datuk
* MRSM FELDA (Trolak)
* MRSM Gemencheh
* MRSM Kepala Batas
* MRSM Kota Putra
* MRSM Semporna
* MRSM Sungai Besar

 |
| Program Teknikal | 
* MRSM Bentong

 |
| Program Bitara/PKP | 
* MRSM Pengkalan Chepa
* MRSM Taiping
* MRSM Tun Ghafar Baba (Jasin)

 |
| Tutup Operasi | 
* MRSM Imtiaz YT Ketengah
* MRSM-YT Dungun

 |
| 
* Majlis Amanah Rakyat
* Pendidikan di Malaysia
* Kementerian Pendidikan Malaysia

 |